Veertig jaar oud en steeds gevaarlikEngeland se James Anderson. Foto: Marty Melville/AFP. James Anderson is die beste toetskrieketbouler ter wêreld en op 40 jaar en 207 dae is hy die oudste speler sedert Clarrie Grimmett se heldedade in 1936 om dié prestasie te vermag. Die regshandige swaaibouler het boonop in Engeland se jongste toetsoorwinning teen Nieu-Seeland gewys dat hy nog net so gevaarlik soos altyd is. Hy spog met ŉ wedstrydboulontleding van 7/54 in dié toets en die Nieu-Seelanders het omtrent gesukkel om hul man teen sy slim boulwerk te staan. Ja, die spoednaald raak nog net af en toe die 140 km/h‑kerf, maar vindingrykheid is ŉ goeie plaasvervanger vir spoed en Anderson flous deesdae sy teenstanders met weldeurdagte planne. Tog kan hy steeds ŉ Dukes-krieketbal met mening swaai en sy loopbaanboulgemiddeld is vir die eerste keer sedert 2003 laer as 26. Eintlik kan hy die hoofrol in die opvolgprent van Brad Pitt se The Curious Case of Benjamin Button vertolk want hy laat boulwerk net beter lyk soos wat die kersies op sy verjaardagkoek meer word. Sedert hy in 2017 sy 35ste verjaardag gevier het, het hy 202 paaltjies in 56 toetse teen ŉ gemiddeld van 20,56 laat spat. Boonop is sy boulvennootskap met Stuart Broad nou meer as ŉ duisend paaltjies werd en Ben Stokes meen dat dié rekord nie sommer verbeter sal word nie. “Ek kan nie eintlik insien dat die rekord ooit verbeter sal word nie – veral as ŉ mens in ag neem dat daar al minder toetskrieket gespeel word,” het Engeland se rooibalkrieketkaptein gesê. Suid-Afrika se Dale Steyn het ook al vantevore Anderson se lof besing. “Ek hou hom gereeld dop wanneer hy boul en dit is eintlik net belaglik. Ek kon nooit sulke groot inswaaiers boul óf die kolfkampie op so ŉ slim wyse benut nie,” het die Protea-legende gesê. Topboulers: Ander Suid-Afrikaanse boulers: Anrich Nortjé (19de), Duanne Olivier (22ste), Marco Jansen (23ste), Keshav Maharaj (26ste), Lungi Ngidi (34ste) en Wiaan Mulder (66ste).